Onsdag ble det kjent at Trine Skei Grande trekker seg, både som partileder for Venstre og fra regjeringen. Hun begrunner det med at jobben som partileder gikk ut over hennes hjertesak.

– Jeg føler det har blitt for lite tid til å baksnakke Abid. Særlig etter at han ble med i regjeringen, så er han nesten alltid i rommet, sier Grande.

Selvransakelse

Lederstriden i partiet har fått Grande til å tenke over hva som er viktig for henne i livet.

– Arbeidet med å holde partiet sammen og sitte i regjering, har vært stadig vanskeligere å forene med bakvaskelser av Abid. Derfor har jeg måttet gå noen runder med meg selv.

Beslutningen om å trekke seg er en konsekvens av denne selvransakelsen.

– Det som driver meg, som får meg til å stå opp om morgenen, er å hindre at Abid blir partileder. Jeg har forstått at det er det som gjør meg lykkelig. Jeg fryktet at jeg en dag skulle våkne opp uten lyst til å motarbeide ham.

Redd for å bli utbrent

Grande tror hun lett kunne blitt utbrent hvis hun ikke nå tok grep.

– Drittslenging må være lystbetont. Det verste som kunne ha skjedd var at det ikke ble gøy lenger, reflekterer Grande.

– Og jeg vil ikke sitte på gamlehjem om 20 år og angre på at jeg ikke baksnakket nok fordi jeg jobbet så mye.

Ser lyst på framtiden

Partiet har visst om beslutningen i noen dager. Abid Raja fikk vite det allerede på mandag da Grande baksnakket ham på høyttaler. Nå ser hun fram til en ny hverdag.

– Jeg må si jeg gleder meg til å motarbeide ham på fulltid. Bare synd at han klippet seg. Han så jo ut som en ananas på håret.